CKคว้างานรวม700ล.ป้องน้ำท่วม
ช.การช่าง เริ่มเก็บเกี่ยวงานเกี่ยวกับน้ำท่วม คว้า 2 งานรวมมูลค่ารวมเฉียด 700 ล้านบาท
2 มี.ค. 2555

ช.การช่าง เริ่มเก็บเกี่ยวงานเกี่ยวกับน้ำท่วม คว้า 2 งานรวมมูลค่ารวมเฉียด 700 ล้านบาท 
นางสุภามาส ตรีวิศวเวทย์ ผู้ช่วยกรรมการผู้จัดการใหญ่ สายงานสำนักกรรมการผู้จัดการใหญ่ บริษัท ช.การช่าง (CK) เปิดเผยว่า บริษัทได้ลงนามในสัญญาจ้างเหมาออกแบบและก่อสร้างงานคันดินและระบบระบายน้ำ สำหรับโครงการฟื้นฟูนิคมอุตสาหกรรมบางปะอิน อ.บางปะอิน จ.พระนครศรีอยุธยา กับบริษัท ที่ดินบางปะอิน มูลค่าสัญญาประมาณ 673.92 ล้านบาท ระยะเวลาแล้วเสร็จในวันที่ 31 ธ.ค. 2556
นอกจากนี้ บริษัทยังได้ลงนามสัญญาจ้างงานตรวจสอบซ่อมแซมโครงสร้างทางด่วนสายบางปะอิน-ปากเกร็ด (ทางพิเศษอุดรรัถยา) ที่ได้รับความเสียหายจากอุทกภัย กับบริษัท ทางด่วนกรุงเทพเหนือ มูลค่าสัญญาทั้งสิ้น 22.32 ล้านบาท มีระยะเวลาดำเนินการประมาณ 8 เดือน นับตั้งแต่วันที่ 1 มี.ค. 2555
หลังจากบริษัทเปิดเผยผลงานปี 2554 ออกมามีกำไรสุทธิ 927 ล้านบาท พลิกจากปี 2553 ที่ขาดทุนสุทธิถึง 335 ล้านบาท และบริษัทยังประกาศจ่ายเงินปันผลในอัตราหุ้นละ 0.25 บาท ได้มีนักวิเคราะห์หลายแห่งแนะนำให้ “ซื้อ” หุ้น CK เช่น บริษัทหลักทรัพย์ (บล.) กสิกรไทย ให้ราคาเป้าหมาย 8.40 บาท บล.ดีบีเอส วิคเคอร์ส ให้ราคา 8.80 บาท ส่วน บล.ทรีนีตี้ ให้ถือ เป้าราคา 9 บาท